Pelsrob op strand gemartel‘n Beseerde pelsrob word van ‘n strand in Kaapstad verwyder. (Foto: DBV) Waarskuwing: die berig bevat inhoud wat sensitiewe lesers kan ontstel. ŉ Kaapse pelsrob moes van kant gemaak word nadat hy op Monwabisi-strand in Kaapstad met klippe bestook is. Die aanval het vroeg Sondagaand op die strand naby Khayelitsha plaasgevind. Vier verdagtes is intussen in hegtenis geneem. “Dis een van die gruwelikste aanvalle op wilde diere die afgelope tyd. ŉ Mens kan jou nie indink watter pyn en spanning die rob moes verduur het tydens die voorval nie,” het die Stad Kaapstad Maandag gesê. Volgens die Dierebeskermingsvereniging (DBV) se Kaap van Goeie Hoop-tak is hulle Sondag in kennis gestel dat ŉ groep mans ŉ volwasse Kaapse pelsrob probeer doodmaak deur groot klippe na die dier te gooi. Die dier was glo vasgekeer op die strand en magteloos teen sy aanvallers. Wetstoepassingsbeamptes van Kaapstad het vinnig reageer en die mans aangekeer. Met lede van die DBV se aankoms op die toneel is die rob blitsig na ŉ veearts in die omgewing geneem, maar moes weens die erns van sy beserings van kant gemaak word. Volgens die veearts aan diens het die rob ernstige beserings aan sy gesig en veelvoudige skedelbreuke opgedoen. Bloed het by sy mond uitgestroom en een van sy oë was vergruis. Die meeste van sy tande het ook heeltemal in sy mond afgebreek. “Die toestand van die dier toe hy van die strand gedra is, het my woedend gemaak. In die 37 jaar wat ek by die beskerming van diere betrokke is, het ek nog nooit iets so wreed aanskou nie. Dit is ŉ magtelose dier wat waarskynlik net besig was om sy eie gang te gaan,” het Jon Friedman, natuurlewebeampte van die DBV se Kaap van Goeie Hoop-tak, gesê. Die DBV het die pelsrob blitsig na ‘n veearts vervoer. Volgens die DBV het een van die verdagtes aan die polisie gesê hulle is R3 000 deur ŉ tradisionele geneser aangebied indien hulle die rob doodmaak. Die vier verdagtes word nou aangekla van dieremishandeling, asook die jag van ŉ beskermde spesie sonder ŉ permit. “Ons sal toesien dat geregtigheid vir die rob geskied. Die marteling van enige dier is onaanvaarbaar en die verdagtes moet die volle mag van die wet ervaar,” het Jaco Pieterse, hoofinspekteur van die Nasionale Dierebeskermingsvereniging (NDBV), Maandag gesê.